Gömörszőlős

Gömörszőlős község Borsod-Abaúj-Zemplén vármegyében, a Putnoki járásban.

Fekvése
A Putnoki-dombságban, völgyekkel szabdalt területen, a Keleméri-patak völgyében helyezkedik el, Aggtelektől 15 kilométerre, Miskolctól közúton 45 kilométerre északnyugatra, a szlovák határ mellett. Meglehetősen elzárt zsáktelepülés, közúton csak a 26 101-es úton érhető el Kelemér irányából, a 2601-es út felől.

Nevének eredete 
A régi neve, Poszoba, szláv személynév. Írták: Pozoba, Pozuba és Puzaba alakban is. 1906-tól lett Gömörszőlős, ez régi, nagy kiterjedésű szőlőbirtokra utal.

Története 
Poszoba néven említik oklevélben először 1232-ben, majd 1251-ben. Zsigmond király egy 1397-es oklevele is említi Poszobát Kelemérrel együtt. 1424-ben a Doby család birtoka volt. 1566-ban a török felgyújtotta a falut.
Az 1715. évi országos összeírás szerint adózói Stephanus Varga, Gregorius Kovács, Andreas Fazekas, Stephanus Babus, Michael Szabo, Andreas Babus, Petrus Varga, Andreas Naszaray, Gregorius Szabo és Stephanus Fazekas voltak, az 1720. évi országos összeírás szerint Stephanus Fazekas, Michael Szabo, Andreas Babos, Petrus Vargha, Gregorius Kováts, Stephanus Babos és Martinus Kováts. Elemi csapások is gyakran érték, 1879-ben elmosta egy vihar, de újra felépült. A település 1906-ban vette fel a Gömörszőlős nevet, azelőtt Poszobának hívták. Egykor Gömör és Kis-Hont vármegyében a tornaljai járáshoz tartozott. A trianoni békeszerződés érzékenyen érintette, mivel a község nyugati széle országhatár lett, az ezen túli területek az egykori Csehszlovákiához kerültek, többek között a község erdőinek nagy része is. Ettől kezdve a falu Borsod vármegyéhez és a putnoki, később az ózdi járáshoz tartozott. 1991-től önálló község. Ma Gömörszőlős az egyetlen magyarországi település, ami nevében még őrzi a történelmi Gömör és Kis-Hont vármegye nevét.

1993-ban indult a „Gömörszőlős, a fenntartható falu” elnevezésű program, melynek keretében a miskolci Ökológiai Intézet a Fenntartható Fejlődésért Alapítvány munkatársai létrehoztak egy környezetbarát technológiákat, biogazdaságot bemutató oktatóközpontot, illetve olyan projekteket valósítanak meg, amelyekkel a térség erőforrásainak fenntartható hasznosítását, illetve a népi mesterségek, hagyományok továbbélését kívánják elősegíteni. Újra-felépítettek egy 100 éves gépekkel dolgozó kártoló-gyapjúfonó üzemet, ami ma működő múzeumként a gyapjúfeldolgozás folyamatát mutatja be a látogatóknak.

A település híres szülöttje a magyar labdarúgó válogatott és a Vasas egykori kiváló támadója Várady Béla.

Közélete

Polgármesterei
 1990–1994: É. Kovács László (független)
 1994–1998: T. Kovács László (független)
 1998–2002: T. Kovács László (független)
 2002–2006: Kovács László János (független)
 2006–2010: Kovács László János (független)
 2010–2014: É. Kovács Judit Éva (független)
 2014–2019: É. Kovács Judit Éva (független)
 2019-től: É. Kovács Judit Éva (független)

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 90,8%-a magyarnak mondta magát (9,2% nem válaszolt). A vallási megoszlás a következő volt: római katolikus 6,6%, református 77,6%, felekezeten kívüli 5,3% (10,5% nem válaszolt).

Környező települések 
Kelemér 2 km-re. A legközelebbi város: Putnok 11 km-re.

Látnivalók 
 Helytörténeti gyűjtemény
 Szabadtéri múzeum
 Az Ökológiai Intézet Alapítvány oktatóközpontja
 20. század elejéről származó gépsorral dolgozó gyapjúfeldolgozó műhely
 Református templom
 1989-től GÖMÖRI MŰHELY művésztelep Máger Ágnes festőművész vezetésével
 A művésztelep 20 évfordulója alkalmából készült könyv: http://www.mageragnes.hu/content/gomori_muhely.pdf%5B%5D
 Biogazdaság
 Tompa Mihány Emlékház és Tájház
 Néprajzi gyűjtemény és Kisgaléria
 Határjárás tanösvény

Jegyzetek

Források 
 Magyar Országos Levéltár 1715. évi országos összeírás. Oldalszám: 19, 238, 239, 258, 259.

További információk 
 Gömörszőlős honlapja
 Az Ökológiai Intézet a Fenntartható Fejlődésért Alapítvány honlapja
 Gömörszőlősi „Fenntartható Fejlődés” oktatóközpont
 Gömörszőlősi Paraszt-Wellness : kaláka program, önkéntesség
 Az Ökológiai Intézet Alapítvány önkéntes programjai a Facebookon
 108 éves gépsorral dolgozó gyapjúfeldolgozó műhely
 Szűcs István: Gömörszőlős, „ökofalu"
 A Fenntartható Fejlődés megvalósításának gömörszőlősi kísérlete : SZIE szakdolgozat (2009): Hankó Gergely
 Gömörszőlős az Észak-magyarországi kastélyút honlapján

Borsod-Abaúj-Zemplén megye települései
Gömör és Kis-Hont vármegye települései